
Eiropas Parlaments,
–	ņemot vērā iepriekšējās rezolūcijas par Azerbaidžānu,
–	ņemot vērā Reglamenta 144. panta 5. punktu un 132. panta 4. punktu,
A.	tā kā Azerbaidžāna ir pastiprinājusi represijas pret pilsonisko sabiedrību, aktīvistiem un pārējiem neatkarīgajiem medijiem, piemēram, Abzas Media, un tiek pielietota aizturēšana un tiesu iestāžu īstenota vajāšana; tā kā pilsoniskās sabiedrības organizācijas ir aplēsušas, ka Azerbaidžānā pašlaik ir gandrīz 300 politieslodzīto; tā kā saskaņā ar organizācijas “Freedom House” 2024. gada indeksu “Brīvība pasaulē” Azerbaidžāna ir klasificēta starp pasaulē vismazāk brīvajām valstīm, kas to ierindo zem Krievijas un Baltkrievijas;
B.	tā kā 2023. gada jūlijā Azerbaidžānas iestādes arestēja politekonomistu un opozīcijas pārstāvi Gubad Ibadoghlu, un līdz 2024. gada 22. aprīlim viņš joprojām atradās apcietinājumā, līdz viņam piemēroja mājas arestu; tā kā kopš aizturēšanas viņa veselība ir ievērojami pasliktinājusies, jo viņš ticis spīdzināts, ieslodzījumā turēts necilvēcīgos apstākļos un viņam atteikta pienācīga medicīniskā aprūpe, kā rezultātā viņa dzīvība ir apdraudēta;
C.	tā kā 2023. gada 4. decembrī patvaļīgi tika arestēts cilvēktiesību aizstāvis Ilhamiz Guliyev, pamatojoties uz apšaubāmām apsūdzībām par narkotiku tirdzniecību pēc tam, kad viņš kā trauksmes cēlējs liecināja par policijas manipulēšanu ar pierādījumiem pret valdības kritizētājiem; tā kā viņam draud cietumsods līdz pat 12 gadiem,
1.	mudina Azerbaidžānu nekavējoties un bez nosacījumiem atbrīvot Ilhamiz Guliyev; atzīmē, ka Gubad Ibadoghlu ir atbrīvots un viņam piemērots mājas arests, un aicina iestādes atcelt ceļošanas aizliegumu un visas viņam izvirzītās apsūdzības; aicina Azerbaidžānu nekavējoties nodrošināt viņam neatkarīgu medicīnisko pārbaudi, ko veiktu viņa izvēlēts ārsts, un aicina atļaut viņam ārstēties ārvalstīs;
2.	mudina Azerbaidžānu nekavējoties un bez nosacījumiem atbrīvot visus pārējos politieslodzītos, tostarp Tofig Yagublu, Akif Gurbanov, Bakhtiyar Hajiyev, cilvēktiesību aizstāvjus un žurnālistus Ulvi Hasanli, Sevinj Vagifgizi, Nargiz Absalamova, Hafiz Babali, Elnara Gasimova, Aziz Orujov, Rufat Muradli, Avaz Zeynalli, Elnur Shukurov, Alasgar Mammadli, Farid Ismayilov, kā arī ES un citus valstspiederīgos;
3.	atgādina Azerbaidžānas iestādēm par to pienākumu respektēt cilvēka cieņu un pamatbrīvības un aicina Azerbaidžānas iestādes atcelt represīvus tiesību aktus, ar ko marginalizē neatkarīgas nevalstiskās organizācijas un medijus;
4.	uzskata, ka pašreizējie cilvēktiesību pārkāpumi Azerbaidžānā nav savienojami ar valsts gatavošanos uzņemt COP29 sanāksmes dalībniekus; prasa sanāksmes organizatoriem nodrošināt, ka attiecīgajā nolīgumā uzņēmējvalsts pilnībā nostiprina un garantē cilvēktiesības, pamatbrīvības un pilsoniskās sabiedrības efektīvu līdzdalību;
5.	aicina Komisiju apsvērt iespēju apturēt stratēģisko partnerību ar Azerbaidžānu enerģētikas jomā; prasa, lai visos turpmākajos partnerības nolīgumos kā priekšnosacījumu izvirzītu visu politieslodzīto atbrīvošanu un vispārējā cilvēktiesību stāvokļa uzlabošanu valstī;
6.	aicina ES īpašo pārstāvi cilvēktiesību jautājumos pieprasīt tikšanos ar politieslodzītajiem Azerbaidžānā;
7.	atkārtoti prasa, lai saskaņā ar ES globālo cilvēktiesību sankciju režīmu ES uzliktu sankcijas Azerbaidžānas amatpersonām, kuras izdarījušas smagus cilvēktiesību pārkāpumus;
8.	uzdod priekšsēdētājai nosūtīt šo rezolūciju Padomei, Komisijai, Komisijas priekšsēdētājas vietniekam / Savienības augstajam pārstāvim ārlietās un drošības politikas jautājumos, dalībvalstīm un Azerbaidžānas prezidentam, valdībai un parlamentam.

